ઉલ્લેખનીય છે કે આજના જમાનામાં ટેકનોલોજીનો વ્યાપ વધી રહ્યો છે, સાથે-સાથે આ ટેકનોલોજીનો દુરુપયોગ કરી સોશિયલ મીડિયા થકી લોકોને બદનામ કરવામાં આવે છે. પતિ-પત્ની વચ્ચે થતા ઝઘડામાં કુટુંબીજનોને બદનામ કરવા માટે ફેસબુકના માધ્યમનો ઉપયોગ કરવામાં આવ્યો હોવાની આ ઘટના દર્શાવે છે કે સમાજના લોકો એક સામાન્ય બાબતમાં કઇ હદ સુધી પહોંચી શકે છે. અગાઉ પણ આવા અનેક કિસ્સા સામે આવી ચૂક્યા છે. લોકોને બદનામ કરવા માટે ગુનાઈત માનસ ધરાવતી વ્યક્તિ સોશિયલ મીડિયાનો ઉપયોગ કરે છે. સાયબર ક્રાઇમમાં રોજ આવી અનેક અરજીઓ આવે છે, જેમાં સોશિયલ મીડિયાનો ઉપયોગ કરી ગુનો આચરવામાં આવે છે. સાયબર ક્રાઇમ બ્રાન્ચ દ્વારા અનેક વાર આવા ગુનાઓ ન બને તે માટે પોતાના અંગત ફોટા કોઇને શેર ન કરવા, ફેસબુક પર ન મૂકવા તેમજ સોશિયલ મીડિયામાં પોતે ઓળખતા હોય તેવી વ્યક્તિઓને જ મિત્રો બનાવવા જણાવે છે છતાં પણ લોકો સાયબર ક્રાઇમનો ભોગ બને છે.